**Sognepræst til Ullerød Sogn i Helsingør Stift**

Vi søger en engageret præst til Ullerød Sogn, der kan træde til 1. januar 2025. Ullerød er et levende forstadssogn i vækst, og vi glæder os til at byde dig velkommen som en del af vores dynamiske fællesskab.

**Hvad tilbyder vi?**

Vi tilbyder en alsidig præstestilling med en bred vifte af aktiviteter og arrangementer for både unge og ældre. Hos os får du:

* Et aktivt menighedsråd, der støtter op om kirkens mange opgaver.
* Et arbejdsmiljø præget af godt humør og hjælpsomhed i hverdagen.
* Et tæt samarbejde mellem sognene i Hillerød provsti f.eks. er vi en del af en fælles skoletjeneste, fælles kirke- og regnskabskontor og fælles kirkegårdsdrift.
* Gode kontorfaciliteter med eget venteværelse i nybyggede lokaler fra efteråret 2025 (indtil da tilbyder vi midlertidige lokaler i pavilloner)

**Hvad ønsker vi af dig?**

Vi søger en præst med et solidt teologisk fundament, der kan engagere sig i vores sogn og formidle kirkens budskab på en relevant og nutidig måde. Vi forventer, at du:

* Er en dygtig forkynder, der formår at tale til både børn, unge og ældre.
* Er kreativ og nytænkende i din formidling, men samtidig værdsætter de kirkelige traditioner.
* Har lyst til at udvikle menighedens fællesskab og bringe nye mennesker ind i kirkens aktiviteter.
* Er åben, imødekommende og humoristisk, og at du engagerer dig i sognets folkelige og sociale liv.
* Har gode samarbejdsevner og respekterer dine kollegaer.

**Hverdagen som sognepræst i Ullerød Sogn**

Som sognepræst i Ullerød får du en alsidig og spændende hverdag, hvor du sammen med en anden fuldtidspræst varetager sognets mange opgaver.

Et billede, der indeholder udendørs, sky, tøj, person

Automatisk genereret beskrivelseI vores sogn er der mange børnefamilier. Derfor prioriterer vi babysalmesang, minikonfirmander, pastagudstjenester samt dåbsgudstjenester for 4- og 6-årige i samarbejde med kirkens øvrige ansatte.

Du kan også være med til at arrangere og deltage i aktiviteter som foredrag, litteraturgruppe, filmaftner, gå-gruppe og strikkecafé. Du samarbejder med kirkens børnekor og gospelkor samt deltager i afholdelsen af kirkens koncerter og årlige arrangementer som julefest og sommerfest for børn og familier.

Du bidrager til kommunikationsudvalget, som står for kirkebladet, nyhedsbreve og hjemmesiden.

Kort sagt, du vil blive en central aktør i sognets kirkelige, kulturelle og sociale liv.

**Hvem er vi?**

Ullerød Sogn er et dynamisk og levende forstadssogn beliggende i Hillerød, og vi er en kirke med dybe rødder i vores lokalområde. Kirken blev grundlagt som en Grundtvigsk frimenighedskirke i 1909 og blev en del af folkekirken i 1972. Vi er pt i gang med en større om- og tilbygning af sognehus og kirke.

Vi har omkring 8.000 indbyggere, hvoraf 71% er medlemmer af folkekirken. Vores sogn ligger i den del af Hillerød hvor der er en stor vækst med bl.a. mange børnefamilier.

Vi arbejder tæt sammen med lokale skoler, institutioner og foreninger. Vi lægger vægt på at skabe en åben og inkluderende kirke, der favner både de små og de store i vores sogn. Hos os er fællesskabet stærkt, og vi brænder for at udvikle nye initiativer, der styrker kirken som et samlingspunkt for mennesker i alle aldre.

Det kirkelige liv i Ullerød Sogn bliver understøttet af et godt samarbejdende menighedsråd.

**Fakta om stillingen**

* **Stilling:** Sognepræst i Ullerød Sogn, Helsingør Stift.
* **Besættelsesdato:** 1. januar 2025.
* **Løn:** Lønindplaceret i løngruppe 1.
* **Tjenestebolig:** Der er ikke knyttet tjenestebolig til stillingen.
* **Ansøgningsfrist:** Ansøgningen skal være biskoppen over Helsingør Stift i hænde senest d. 4. november kl. 15.00.
* **Ansøgninger sendes til:** Ansøgningen skal stiles til By-, Land- og Kirkeministeriet, men skal sendes til Biskoppen over Helsingør Stift, Vor Frue Kloster, Hestemøllestræde 3 A, 3000 Helsingør eller via e-mail: kmhel@km.dk.

**Yderligere information**

Tjek evt. Ullerød kirkes hjemmeside for eksempler på aktiviteter www.ullerodkirke.dk

Har du spørgsmål til stillingen, er du velkommen til at kontakte:

* Menighedsrådsformand Verner Bech på tlf. 2892 7406.
* Sognepræst Torben Ebbesen på tlf. 2042 2562.

Vi glæder os til at høre fra dig!